Diari Oficial de la Generalitat Valenciana


Sumari del DOGV 3377, del 20-11-1998 (1998/9628)

ORDRE de 12 de noviembre de 1998, de la Conselleria d'Ocupació, Indústria i Comerç, per la qual es regulen les ajudes en matèria de modernització del comerç interior i promoció comercial per a l'exercici 1999.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3377

Data del DOGV
:   20-11-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9628


Data del document
:   12-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

ORDRE de 12 de noviembre de 1998, de la Conselleria d'Ocupació, Indústria i Comerç, per la qual es regulen les ajudes en matèria de modernització del comerç interior i promoció comercial per a l'exercici 1999. [1998/9628]
  
La imminent configuració de la Unió Econòmica i Monetària Europea obrirà definitivament l'espai econòmic comú, el mercat interior, a la competència generalitzada en tots els àmbits d'activitat, siguen productius o de prestació de servicis.
  
Este nou marc planteja un important repte a tots els nostres sectors productius, al mateix temps que constituïx una inigualable oportunitat per a aquells que sàpien posicionar-se adequadament.
  
La distribució comercial és un dels sectors en què s'està percebent més ràpidament i amb major intensitat el corrent de llibertat que comporta el procés de convergència, en el qual Espanya estarà present i, per això, ha d'acréixer els seus esforços per a incrementar els seus nivells d'eficàcia i competitivitat.
  
En este context, cal continuar destinant recursos per a aconseguir que l'estructura comercial de la Comunitat Valenciana s'adapte perfectament als requeriments d'un sistema econòmic avançat. Per a això, resulta imprescindible augmentar la competitivitat del sector en el seu conjunt, garantint un adequat nivell de competència i parant una especial atenció a les xicotetes i mitjanes empreses, i als equipaments comercials col·lectius. L'ordenació territorial i sectorial del comerç, l'assimilació de les innovacions tecnològiques i de gestió i també l'establiment i incentiu als mecanismes de col·laboració tant entre les administracions públiques com entre les empreses entre si, són actuacions necessàries de cara a la modernització de la nostra estructura comercial.
  
La renovació dels centres comercials històrics dels municipis de la Comunitat Valenciana com a part irrenunciable del nostre patrimoni i contenidors d'una important activitat econòmica és un altre dels aspectes en què cap incidir a fi de garantir la seua viabilitat econòmica i comercial de cara al pròxim segle.
  
D'altra banda, cal continuar incidint, amb major intensitat, si es pot, en la internacionalització de les nostres empreses, i també en tots aquells aspectes que possibiliten la presència dels nostres productes en els principals mercats exteriors, a través d'accions de promoció específiques en mercats concrets, coordinant la realització d'esforços de totes les institucions afectades, i donant suport a altres inversions i projectes, que permeten incrementar el tradicional caràcter obert i exportador de l'economia valenciana i, per tant, contribuir al nostre creixement econòmic.
  
Així, atés que la Llei 8/1986, de 29 de desembre, d'Ordenació del Comerç i Superfícies Comercials preveu, en el capítol I del títol IV, l'acció de foment a desenrotllar per la Generalitat Valenciana, en allò que afecta la reforma de les estructures comercials, i també a la necessitat de preparar el nostre sistema distributiu per als reptes que li oferixen els pròxims anys, esta Conselleria d'Ocupació, Indústria i Comerç, ha considerat oportú consolidar i ampliar el marc d'ajudes a la modernització del comerç interior i a la promoció comercial a fi que, ateses totes estes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i competitivitat del sector.
  
Finalment s'assenyala que les ajudes que es concedisquen d'acord amb allò que s'ha previst en esta ordre, ho seran en el marc de la Comunicació de la Comissió 96/C 68/06 (DOCE C 68, 6-3-96).
  
Per això, i en virtut de les facultats que em conferix l'article 35 de la Llei 5/1983, de 30 de desembre, del Govern Valencià i l'article 47 del Text Refós de la Llei d'Hisenda Pública Valenciana,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte d'esta ordre és establir el règim de la concessió d'ajudes en matèria de modernització del comerç interior i promoció comercial, per a les accions que s'indicaran, d'acord amb les consignacions pressupostàries que per a l'exercici 1999 establisca la Llei de Pressupostos de la Generalitat Valenciana.
  
2. El règim d'ajudes s'aplicarà de la manera que es determina en els següents articles.
  
Article 2. Accions susceptibles de suport
  
1. Les ajudes establides podran anar destinades a les actuacions següents:
  
a) Realització d'estudis i investigacions de caràcter comercial.
  
b) Realització d'accions formatives o informatives, que tinguen per objecte millorar els nivells de capacitació tècnica i professional dels agents del sector.
  
c) Actuacions que tinguen per objecte la racionalització, el desenrotllament i la modernització de les estructures o els processos de distribució o comercialització.
  
d) Actuacions adreçades a potenciar els processos de cooperació, tant a nivell empresarial com entre l'administració local o autonòmica a fi de modernitzar les estructures comercials.
  
e) Accions que tinguen per objecte la promoció i comercialització dels productes de la Comunitat Valenciana.
  
2. Les ajudes que s'establixen en esta ordre es materialitzaran mitjançant:
  
a) Subvencions.
  
b) Suports a les operacions de crèdit que les persones físiques o jurídiques relacionades amb el sector comercial i productiu en general, formalitzen amb les entitats financeres que tinguen subscrits convenis de col·laboració amb la Generalitat Valenciana.
  
3. La concessió de les ajudes previstes en els títols II i IV de la present ordre podran tindre caràcter plurianual quan així ho requerisca el termini d'execució de les inversions corresponents En este cas, les anualitats corresponents a exercicis futurs quedaran subordinades a l'existència del crèdit que per a cada exercici es consigne en el pressupost de la Generalitat Valenciana.
  
Article 3. Beneficiaris de les ajudes
  
Podran ser beneficiaris de les ajudes les entitats locals, empreses públiques, associacions empresarials, institucions i xicotetes i mitjanes empreses.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades per esta ordre, hauran d'adreçar-se a la Direcció General de Comerç i Consum i es presentaran en l'imprés normalitzat, en els corresponents serveis territorials de Comerç o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
2. Les sol·licituds hauran d'anar acompanyades, a més de la documentació que per a cada una de les ajudes concretament s'establix en els corresponents articles d'esta ordre, dels documents que a continuació s'indiquen:
  
a) Documentació acreditativa i identificadora del sol·licitant i, si és procedent, del seu representant legal.
  
b) Documentació acreditativa de trobar-se, el sol·licitant, al corrent en les obligacions tributàries i en les obligacions davant de la Seguretat Social, en els termes establits en l'ordre de 30 de maig de 1996 de la Conselleria d'Economia i Hisenda, la validesa de la qual haurà d'estendre's a la data d'acabament del termini de presentació d'instàncies.
  
c) Memòria descriptiva de l'actuació per a la qual se sol·licita l'ajuda, amb indicació de les fases i els terminis de realització, pressupost detallat per partides i preus unitaris o factura proforma i projecte tècnic, en el cas que ho requerisca la naturalesa de l'actuació.
  
d) Dades de domiciliació bancària segons el model facilitat a l'efecte (fitxa de manteniment de tercers), si no s'hi haguera presentat amb anterioritat.
  
e) Declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació de l'import, organisme, data de concessió i règim d'ajudes en què s'empara; o si és procedent, declaració de no haver-ne rebuda cap.
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre s'exigisca, es requerirà la presència de l'interessat perquè en el termini de 10 dies, esmene la falta o adjunte els documents preceptius, amb indicació que, si així no ho fa, es considerarà que ha desistit de la seua petició, i s'hi arxivarà sense més tràmit.
  
4. Els sol·licitants podran executar els projectes des de l'1 de gener de 1999, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà l'establit per a cada tipus d'ajuda en els articles corresponents d'esta ordre.
  
Article 5. Criteris d'avaluació de les sol·licituds
  
Per a la concessió de les ajudes es valorarà, entre altres aspectes, la incidència del projecte en la modernització del comerç interior o en la promoció i comercialització dels productes de la Comunitat Valenciana i aquells criteris de valoració especificats per a cada tipus d'ajuda en esta ordre.
  
Article 6. Resolució de la concessió d'ajudes
  
1. La Direcció General de Comerç i Consum podrà demanar del sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Ocupació, Indústria i Comerç dictarà resolució de concessió de l'ajuda que en fixe expressament la quantia i que incorpore, si és procedent, les condicions, obligacions i determinacions accessòries a les quals haja d'ajustar-se el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Així mateix, podran establir-se terminis parcials perquè el beneficiari execute com a mínim, un determinat percentatge del projecte, i perquè justifique el compliment d'altres condicions.
  
3. En aquells supòsits en què ho aconselle la concurrència de circumstàncies excepcionals, es podrà autoritzar la concessió d'ajudes que superen els límits establits amb caràcter general per a cada una d'elles en esta ordre, respectant, en tot cas, les dotacions pressupostàries corresponents. La resolució serà motivada.
  
4. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries, i el termini màxim per a resoldre les sol·licituds que es formulen per a la concessió de les ajudes que s'establixen en esta ordre serà de tres mesos comptats des de la data de l'acabament del termini de presentació de sol·licituds.
  
5. Transcorregut el termini sense que s'hi haja dictat resolució, es considerarà desestimada la sol·licitud de concessió de l'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
6. Les resolucions a què es referixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en esta ordre, resoldrà les incidències que es produïsquen amb posterioritat a l'esmentada concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació dels documents acreditatius de l'execució del projecte als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. La Direcció General de Comerç i Consum podrà realitzar el control i seguiment de les accions a través de les comprovacions que considere necessàries.
  
2. La Direcció General de Comerç i Consum en els supòsits en què ho considere procedent, i en especial quan les actuacions per a les quals es concedisca l'ajuda consistisquen en la realització d'estudis, projectes o plans, o en l'execució d'obres, podrà designar personal tècnic perquè col·labore en la seua redacció o execució o assumisca la direcció tècnica de la realització; a este objecte de la qual el beneficiari estarà obligat, quan així ho determine la corresponent resolució de concessió de l'ajuda, a posar en coneixement d'eixe centre directiu l'inici de les actuacions.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, en el termini d'un mes des de l'execució del projecte en la seua totalitat o en les fases previstes, i en tot cas amb anterioritat al 15 d'octubre de 1999, i llevat que per circumstàncies concurrents es determine un termini distint en la resolució de la concessió de l'ajuda, hauran de presentar:
  
a) Factures i la resta de documents justificatius de la despesa efectuada, d'acord amb la normativa vigent. Quan es tracte de despeses realitzades per les corporacions locals, serà suficient, a estos efectes, la presentació dels corresponents certificats de despesa, expedits per la intervenció, en els quals conste l'acord de reconeixement de l'obligació.
  
b) En les subvencions per a inversions que hagueren necessitat projecte tècnic, es presentaran els corresponents certificats d'obra. Quan es tracte d'inversions realitzades per les corporacions locals, els esmentats certificats es presentaran acompanyats dels certificats de despesa a què es referix al paràgraf anterior.
  
c) Acreditació, si és procedent, del compliment de les obligacions i condicions que s'hagueren establit en la resolució.
  
3. Amb caràcter general, no serà subvencionable l'IVA satisfet per l'adquisició de béns o servicis, i en general qualsevol impost pagat pel beneficiari.
  
No serà aplicable allò que s'ha disposat en el paràgraf anterior en els supòsits de realització d'activitats de promoció, promogudes per entitats sense fi de lucre quan l'import de la subvenció cobrisca la totalitat del cost d'estes.
  
Article 10. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat i el compliment dels requisits i de les condicions que determinen la concessió de l'ajuda.
  
- El sotmetiment a actuacions de control financer que corresponen a la Intervenció General amb relació a les ajudes concedides.
  
- Fer constar de manera explícita, en la difusió de les accions subvencionades, el suport de la Conselleria d'Ocupació, Indústria i Comerç.
  
Article 11. Minoració i resolució de l'ajuda concedida
  
1. L'alteració d'alguna de les característiques del projecte aprovat com ara l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per part de l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
TÍTOL II
  
Ajudes a la realització d'estudis
  
sobre el sector comercial
  
Article 12. Objecte i beneficiaris
  
Podran accedir a les ajudes contingudes en este títol les entitats locals, empreses públiques, associacions empresarials i institucions, que promoguen la realització d'activitats d'estudi i investigació referides al sector comercial o a processos de comercialització.
  
Article 13. Modalitats d'ajuda
  
Les ajudes s'adreçaran a la realització d'activitats d'estudi i investigació sobre els aspectes que a continuació s'indiquen, i també a la difusió dels resultats d'estes.
  
1. La determinació d'estratègies i inversions en actuacions territorials d'inspiració comercial.
  
2. L'anàlisi de les estructures i processos de comercialització d'àmbits geogràfics o sectorials concrets i de les seues tendències d'evolució.
  
3. Obtindre el coneixement de qualsevol altre aspecte que puga repercutir positivament en la modernització del comerç de la Comunitat Valenciana o en la promoció i comercialització dels productes valencians.
  
Article 14. Condicions específiques
  
a) En els estudis sectorials s'analitzaran suficientment les condicions de la producció, la distribució i el consum i s'investigaran les seues relacions.
  
b) En els estudis enfocats a l'ordenació espacial del comerç s'haurà d'establir un diagnòstic suficient del balanç de partida entre oferta i demanda, formular el model comercial estratègic previst per a l'àmbit estudiat i plantejar els criteris de planificació i propostes d'actuació pertinent.
  
Article 15. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és procedent, per a determinar la quantia, es tindrà en consideració la incidència sectorial i territorial de l'estudi, i també la seua aplicació a projectes en matèria d'ordenació o modernització del comerç.
  
2. Per al suport dels estudis de base territorial es tindrà en compte la seua correlació amb les actuacions compreses en el Programa d'Acció Territorial Aplicat al Comerç, i la seua realització s'ajustarà, en tots els casos, a les directrius i metodologies emanades del dit programa.
  
3. Les ajudes consistiran en la concessió de subvencions, d'acord amb les quanties següents:
  
a) Subvenció, que podrà arribar fins a l'import total del seu cost per als supòsits de realització dels estudis mencionats en el punt 1 de l'article 13.
  
b) Subvenció de fins a un 70% del seu cost per als supòsits de realització i difusió dels estudis previstos en els punts 2 i 3 de l'article 13.
  
Article 16. Presentació de sol·licituds i termini
  
1. Les sol·licituds per a l'obtenció de les ajudes a què es referix este títol, es presentaran, amb caràcter previ a la realització de l'estudi de què es tracte, acompanyades, a més de la documentació establida amb caràcter general, de la següent que siga procedent:
  
1.1. Entitats locals
  
a) Certificat de l'acord plenari de l'entitat o entitats sol·licitants en què s'indique la voluntat de sol·licitar la subvenció.
  
b) Declaració de les fonts de finançament del projecte.
  
1.2. Les empreses de titularitat pública o mixta podran substituir l'acord plenari previst en l'apartat anterior per sol·licitud del president del consell d'administració o conseller delegat, i hauran de presentar, a més a més, acreditació de la participació de l'entitat pública en el seu capital i declaració de les fonts de finançament del projecte.
  
2. El termini de presentació de sol·licituds serà el comprés entre l'1 de gener i el 31 de març de 1999.
  
TÍTOL III
  
Ajudes en matèria de formació
  
Article 17. Objecte i beneficiaris
  
Les ajudes regulades per este títol tenen per objecte augmentar la capacitació tècnica i professional dels agents del sector i podran accedir a elles totes les entitats, públiques o privades, sense fi de lucre, que pretenguen la realització d'activitats formatives que tinguen per objecte millorar la preparació tècnica i professional dels comerciants.
  
Així mateix i amb caràcter excepcional, també podran accedir a estes ajudes aquelles formes associades o integrades de comerciants, independentment de la configuració jurídica que adopten.
  
Article 18. Modalitats d'ajuda
  
Les ajudes que s'establixen en este títol es destinaran a la realització de les següents activitats:
  
a) Cursos de formació comercial general que tinguen per objecte la capacitació tècnica, l'actualització i l'especialització del personal que preste els seus servicis o vulga accedir al sector de la distribució, en els seus distints nivells.
  
b) Cursos de formació comercial específica que tinguen com a finalitat aprofundir en determinades matèries dins del camp de la distribució, aconseguint una formació més especialitzada, adreçats fonamentalment a tècnics, directius d'empresa, i postgraduats.
  
c) Jornades tècniques, taules redones, conferències i congressos que aprofundisquen en temes monogràfics, o tracten aspectes fonamentals de la distribució comercial, facilitant la presa de contacte i la posada en comú dels coneixements i experiències dels distints estaments interessats en el sector.
  
d) Viatges que donen a conéixer, entre els empresaris del sector, pràctiques o experiències comercials que estiguen implantades, amb èxit contrastat, en altres ciutats o països.
  
e) Beques per a la investigació sobre aspectes de la distribució, assistència a cursos d'especialització o accions formatives puntuals que es desenrotllen fora del territori de la Comunitat Valenciana.
  
f) Anàlisi de les necessitats de formació del sector del comerç al detall a través de l'estudi i l'avaluació d'estes.
  
g) Accions específiques destinades a la formació de formadors.
  
Article 19. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és procedent, per a determinar-ne la quantia, es tindrà en compte l'adequació als objectius i la finalitat d'esta ordre, la naturalesa de les accions proposades, els destinataris sobre els quals inicidixen, el grau possible d'impacte positiu en el sector, el col·lectiu o el territori corresponent i l'experiència anterior en accions semblants.
  
2. Les ajudes establides en este títol, podran abastar fins al 70% del pressupost estimat i, excepcionalment, en consideració a les especials característiques del projecte, superar este límit fins a cobrir l'import efectiu de la despesa.
  
Article 20. Presentació de sol·licituds i termini
  
1. Les sol·licituds per a l'obtenció de les ajudes es presentaran amb antelació suficient a la data prevista per a l'inici de l'activitat. En les esmentades sol·licituds figurarà el període de realització del projecte i en les referides a les accions compreses en els apartat a, b, i c de l'article 18 es farà constar, a més a més, les dates d'inici, horari, programa i currículum del professorat.
  
2. El termini de presentació de sol·licituds serà el comprés entre l'1 de gener i el 31 de març de 1999.
  
TÍTOL IV
  
Ajudes a la modernització del comerç interior
  
Article 21. Criteris d'avaluació
  
Entre les ajudes previstes en este títol, gaudiran de preferència les que tinguen per objecte la realització de projectes d'inversió promoguts per agrupacions i cooperatives de comerciants i per altres associacions sense fi de lucre, que responguen a les formulacions d'un pla general per a la racionalització, desenrotllament i modernització de les estructures o processos de distribució o comercialització.
  
Així mateix, tindran caràcter prioritari les relatives a projectes d'inversió que formen part d'un pla de reestructuració comercial d'una zona promogut per cooperatives, associacions o agrupacions de comerciants, les actuacions de la qual tinguen, si és procedent, l'autorització de l'ajuntament o de l'autoritat competent.
  
CAPÍTOL I
  
Suport a la creació i modernització
  
d'infraestructures comercials
  
Article 22. Objecte i beneficiaris
  
Podran accedir a les ajudes contingudes en este capítol les entitats locals i les empreses de titularitat municipal o mixta, i també les formes de comerç associat o integrat, amb independència de la seua fórmula jurídica, que pretenguen emprendre alguna de les següents actuacions:
  
1. Estudi, modernització, ampliació, trasllat, equipament o reforma de l'estructura física i de les instal·lacions complementàries dels equipaments comercials col·lectius, incloent-hi l'execució d'aquelles obres de caràcter provisional que siguen necessàries per a la consecució de les esmentades finalitats.
  
2. Obres i instal·lacions en carrers i places de caràcter bàsicament comercial per a la seua transformació o adequació per a ús de vianants exclusiu o preferent i altres inversions en àrees d'alta concentració comercial, marcat caràcter històric o de centre.
  
3. Inversions adreçades a la racionalització d'estructures organitzatives de cooperació comercial.
  
4. Altres projectes que, tot i no estar previstos en els anteriors apartats, coadjuven a l'efectiva racionalització, desenrotllament i modernització de les infraestructures comercials o repercutisquen en els comerços al detall vinculats a una estructura organitzativa superior.
  
Article 23. Quantia i condicions de les ajudes
  
Les ajudes podran consistir en:
  
a) Suport de fins al 70% amb el límit d'un milió de pessetes a la realització d'estudis que determinen les inversions i accions a desenrotllar en unitats físiques de comerç agrupat. L'estudi haurà de permetre un funcionament viable, sense noves inversions, a mitjà termini i almenys haurà de determinar:
  
- Anàlisi de l'oferta i la demanda en l'àrea d'influència de l'equipament comercial.
  
- Anàlisi concreta de la situació real dels llocs de venda existents (producte comercialitzat, dies d'obertura a la setmana, etc.).
  
- Proposta raonada dels punts de venda a mantindre, mix comercial i distribució d'estos després de la inversió, en l'equipament.
  
- Proposta concreta i desenrotllada sobre els instruments que amb la seua aplicació asseguren la viabilitat del projecte de reforma i el mix comercial proposat com a viables, com ara: ordenances, reglament interior, manual d'imatge, etc.
  
- Definició del model de gestió comercial a desenrotllar en l'equipament després de la inversió
  
- Accions complementàries a desenrotllar per a assegurar la viabilitat de la inversió: formació, promoció comercial, implantació de nous servicis, etc.
  
- Detall de les inversions a realitzar quant a: obra civil, equipament, introducció de noves tecnologies o servicis, normalització d'imatge, estalvi energètic, tractament de residus, eliminació de residus, càrrega i descàrrega, accessos i recorreguts interns, etc.
  
- Pla de finançament de les inversions proposades
  
Per a la resolució de l'expedient serà requisit previ la presentació de la proposta de l'estudi i la seua metodologia.
  
b) Subvenció de fins al 70% amb el límit de 500.000 pessetes per a la realització d'estudis previs a fi de definir les inversions a realitzar en mercats de venda no sedentària que es realitzen de forma periòdica (almenys setmanal) als centres urbans, sempre que almenys es determine:
  
- Grandària i composició de l'oferta.
  
- Ubicació i distribució d'esta.
  
- Definició dels llocs i de les característiques a complir per l'espai en què s'ubique.
  
- Determinació de les inversions necessàries per al desenrotllament harmònic i ordenat de l'activitat comercial.
  
- Definició de les inversions complementàries com a instal·lació elèctrica, neteges i altres aspectes vinculats a l'activitat.
  
L'activitat desenrotllada en estos mercats no podrà estar vinculada a activitats sectorials, quan estos mercats estiguen vinculats a períodes festius o celebracions específiques.
  
Per a la resolució de l'expedient serà requisit previ la presentació de la proposta de l'estudi i la seua metodologia.
  
c) Subvenció, de fins a un 70%, amb el límit de 40 milions de pessetes, de les inversions i despeses projectades en unitats físiques de comerç agrupat, com a conseqüència de la realització d'un estudi previ que complisca almenys els requisits indicats en el punt a d'este article.
  
d) Subvenció de fins a un 40%, amb un límit de 15 milions de pessetes, del cost de les inversions en obra civil o equipament sempre que afecten de forma directa a l'estructura comercial de les unitats físiques de comerç agrupat, i en el cas que no s'haja realitzat estudi previ.
  
Si hi ha un estudi previ i este ha sigut subvencionat per esta Conselleria seran susceptibles de suport únicament aquelles inversions que no entren en contradicció amb les propostes contingudes en este, ni dificulten o condicionen la seua aplicació futura.
  
El percentatge anterior podrà augmentar-se fins al 70% als municipis menors de 1.500 habitants, de dret, i per a inversions, l'objecte dels quals siga el compliment de la normativa higienicosanitària.
  
e) Per a les inversions a realitzar com a conseqüència dels estudis citats en el punt b d'este article, subvencions de fins al 50% amb el límit de 61.813.527 de pessetes.
  
f) Subvenció de fins a un 60%, amb un límit de 15 milions de pessetes, del cost de les inversions derivades de la realització de projectes que suposen una millora de l'ús d'espais urbans específics per a vianants. En este cas haurà d'aportar-se la normativa aplicable (ús de tendals, ombrel·les, ocupació de la via pública, regulació de la càrrega i descàrrega, etc.) i un breu estudi sobre la incidència de la inversió proposada en: trànsit de vianants i trànsit rodat, aparcament, mobiliari urbà, senyalètica, etc.
  
En les actuacions consistents en obres de realització d'espais per a vianants o millora de l'ús d'espais urbans per a vianants, serà requisit necessari que es realitze activitat comercial (segons l'Impost d'Activitats Econòmiques) almenys en el 40% de la zona en què es proposa actuar. Així mateix s'entendrà que hi ha millora de l'ús d'espais per a vianants quan l'espai destinat als vianants s'incremente de forma significativa i on l'espai ho permeta les voreres siguen de com a mínim 3,5 metres o la calçada no siga superior a 4 metres. En el disseny de les actuacions a realitzar es prendrà en consideració evitar provocar la repetició de recorreguts per a la recerca d'aparcament.
  
El percentatge indicat en el paràgraf anterior quant a activitat comercial es mesurarà sobre línia de façana en planta baixa (en el seu estat a la data de presentació de la sol·licitud) excloent-ne només vials i jardins. Únicament no serà aplicable este criteri quan es tracte d'actuacions tendents a facilitar l'accés de vianants entre dues zones comercials consolidades (en les quals sí que es complisca este requisit).
  
g) Subvenció de fins al 40% amb el límit de 10 milions de pessetes del cost de les inversions a realitzar en zones d'alta densitat comercial de les poblacions de menys de 15.000 habitants, sempre que esta tinga caràcter de centre comercial respecte de les poblacions del seu entorn i les inversions vagen destinades a millorar les condicions de venda pel que fa a accessos, circulació de vianants, equipament i dotació de mobiliari urbà, entre altres.
  
h) Subvenció de fins al 50%, amb el límit de 10 milions de pessetes per a la realització, per part d'agrupacions de comerciants, de:
  
- Estudis per a l'elaboració de plans de creació de xarxes d'establiments comercials o la seua modernització i innovació (exclosa la compra de locals i en general béns immobles). A estos efectes seran susceptibles de suport els projectes per a determinar la imatge corporativa, la gestió comuna i la seua aplicació
  
- Implantació de xarxes informàtiques incloent-hi el disseny i desenrotllament dels suports lògics (programes i aplicacions) i també la compra dels equips.
  
- Altres inversions que sense estar incloses en els punts anteriors coadjuven a la millor posició al mercat dels comerciants associats
  
No seran preses en consideració, en cap dels conceptes reflectits en este article com a susceptibles de suport, les despeses de reparació, substitució o manteniment llevat que estes queden condicionades per la realització d'altres inversions considerades susceptibles de suport.
  
En el cas en què els projectes subvencionats a desenrotllar s'executen per fases, la suma dels suports a les distintes fases no podrà superar els límits mencionats, en un període de 5 anys, llevat que les inversions, a iniciativa de les formes de comerç agrupat, vagen destinades a la realització de projectes d'innovació tecnològica.
  
Article 24. Presentació de sol·licituds i termini
  
1. Les sol·licituds per a l'obtenció de les ajudes a què es referix este capítol, es presentaran amb anterioritat a l'acabament de l'actuació projectada, acompanyades, a més de l'establida amb caràcter general, de la documentació següent que siga procedent:
  
1.1. Entitats locals
  
a) Certificat de l'acord plenari de l'entitat o entitats sol·licitants en què s'indique la seua voluntat de sol·licitar la subvenció.
  
b) Declaració de les fonts de finançament del projecte.
  
c) Documentació acreditativa, si és procedent, de la disponibilitat dels terrenys.
  
d) Memòria comercial de la inversió on s'indiquen els terminis d'execució previstos.
  
e) Document gràfic sobre l'estat actual.
  
f) Certificat que acredite el compliment, en este o amb les inversions plantejades, de la normativa vigent en matèria higienicosanitària, si es pretén accedir a les ajudes regulades en l'article anterior apartats c, d o e.
  
g) Metodologia prevista o estudi previ, segons es pretenga accedir a les ajudes mencionades en els apartats a i b, o c, d i e, respectivament, de l'article anterior.
  
1.2. Les empreses de titularitat municipal o mixta adjuntaran, a més a més, l'acreditació de la participació de l'entitat local en el seu capital i, si és procedent, un estudi economicofinancer de la inversió prevista.
  
1.3. Les agrupacions de comerciants hauran d'acreditar l'activitat desenrotllada pels seus membres. Així mateix, en els casos que siga procedent aportaran la documentació mencionada en el punt 1.1 lletres f i g d'este article.
  
2. El termini de presentació de sol·licituds serà el comprés entre l'1 de gener i el 31 de març de 1999.
  
CAPÍTOL II
  
Propostes d'actuació comercial en entorns rurals
  
Article 25. Objecte i beneficiaris
  
Les ajudes recollides en este capítol tenen per objecte possibilitar la creació d'infraestructures específiques afavoridores de l'activitat comercial en municipis o nuclis de població del medi rural de la Comunitat Valenciana que tinguen una població inferior als 3.000 habitants.
  
Podran ser beneficiaris d'estes aquelles corporacions locals que amb este fi, executen inversions.
  
Article 26. Modalitats d'ajuda
  
Les ajudes aniran destinades a la realització de les següents actuacions específiques:
  
a) Elaboració de projecte tècnic.
  
b) Execució d'obres i inversions necessàries per a l'adaptació a la seua funcionalitat de l'espai on es pretenga desenrotllar l'activitat de venda de productes d'alimentació i complementaris de caràcter no sedentari, amb especial atenció a la dotació de servicis comuns com subministrament d'aigua, d'energia elèctrica etc. i totes les inversions que siguen necessàries perquè l'activitat comercial es desenrotlle amb estricte compliment de totes les reglamentacions, i també en condicions competitives quant a imatge i instal·lacions.
  
Article 27. Condicions específiques
  
A fi d'aconseguir una major concreció i agilitat en la gestió i també en la definició i materialització de les inversions a desenrotllar, podran establir-se convenis de col·laboració amb altres administracions públiques en les quals es desenrotllen, a més a més, els mecanismes de cofinançament d'inversions.
  
Article 28. Quantia de les ajudes i criteris d'avaluació
  
Les ajudes previstes en este capítol podran abastar fins al 100% del cost de redacció del projecte o projectes tècnics necessaris per a l'execució de la inversió i fins al 50% del cost d'execució d'esta, ambdós IVA exclòs, amb un límit de 500.000 pessetes per a la redacció de projectes i de 5.000.000 de pessetes per a l'execució d'inversions.
  
Per a la concessió de l'ajuda sol·licitada i, si és procedent, per a determinar-ne la quantia, es tindrà en compte el nombre d'habitants i la dotació comercial del municipi on es projecte la intervenció i del seu entorn, la distància i facilitats de comunicació amb altres poblacions amb suficient dotació comercial, i també les característiques del nou equipament i les condicions prèvies en les que es desenrotllava este tipus d'activitat comercial.
  
Article 29. Presentació de sol·licituds i termini
  
1. Les sol·licituds per a l'obtenció de les ajudes a què es referix este capítol, es presentaran amb anterioritat a l'acabament de l'actuació projectada, acompanyades, a més de l'establida amb caràcter general, de la documentació següent que siga procedent:
  
a) Certificat de l'acord plenari de l'entitat o entitats sol·licitants que indique la seua voluntat de sol·licitar la subvenció.
  
b) Declaració de les fonts de finançament del projecte.
  
c) Memòria comercial de la inversió que indique els terminis d'execució previstos.
  
d) Document gràfic sobre l'estat actual.
  
e) Metodologia prevista o estudi previ, si és procedent.
  
2. El termini de presentació de sol·licituds serà el comprés entre l'1 de gener i el 31 de març de 1999.
  
CAPÍTOL III
  
Suport a l'elaboració i desenrotllament
  
de plans integrats de renovació dels
  
centres comercials històrics de la Comunitat Valenciana
  
Article 30. Objecte i beneficiaris
  
Les ajudes recollides en este capítol tenen per objecte possibilitar la realització de programes integrals de renovació dels centres comercials històrics dels municipis de la Comunitat Valenciana, propiciant la introducció de millores per a l'exercici de l'activitat comercial en estes zones, tant a nivell d'infraestructures com de gestió, després de la realització d'un pla estratègic que les determine.
  
Podran ser beneficiaris de les mateixes aquelles corporacions locals que, amb este fi aborden un conjunt de mesures que determinen les estratègies a seguir a nivell de ciutat en l'àmbit que es determine com a centre comercial històric i la seua concreció a través dels mecanismes que regulen les intervencions per a la realització d'una equilibrada convivència entre trànsit de vianants i rodat, la determinació de modes d'atracció comercial i la seua intercomunicació, l'equilibri entre diferents usos residencials socials, culturals i econòmics. En este pla estratègic, que s'elaborarà amb la participació de la Direcció General de Comerç i Consum, es farà constar necessàriament la definició d'inversions i la seua programació a mitjà termini.
  
Les àrees determinades pel pla estratègic, podran correspondre tant a les zones centrals de la localitat on tradicionalment s'ha realitzat l'activitat comercial, com a aquelles altres zones urbanes d'alta densitat comercial, que actuen com a subàrees de centralitat.
  
Podran, així mateix, ser beneficiaris d'estes ajudes les agrupacions de comerciants que desenrotllen la seua activitat en l'àmbit d'intervenció prèviament definit de comú acord entre l'ajuntament de la ciutat i la Direcció General de Comerç i Consum a través del dit pla.
  
Article 31. Modalitats d'ajudes
  
Les ajudes aniran destinades a la realització d'alguna de les següents accions específiques:
  
a) Elaboració d'estudis puntuals i específics, de desenrotllament del pla estratègic inicial, d'actuació comercial en l'entorn que s'haja definit amb anterioritat.
  
b) Inversions derivades de l'adaptació de l'espai urbà al seu funcionalitat comercial, en aplicació d'allò que s'ha desenrotllat en el pla inicial o estudis específics.
  
c) Desenrotllament d'accions publicitàries i promocionals tendents a atraure els consumidors a estos entorns.
  
Amb caràcter excepcional podran atendre's altres inversions que, sense trobar-se expressament previstes en els epígrafs anteriors, tinguen, a criteri de la Direcció General de Comerç i Consum, una incidència rellevant per al desenrotllament de l'activitat comercial en l'entorn definit com a centre comercial històric.
  
Article 32. Condicions específiques
  
A fi d'aconseguir major concreció i agilitat en la gestió i materialització de les actuacions a desenrotllar podran establir-se convenis de col·laboració amb altres administracions públiques, en els quals es desenrotllen, a més a més, els mecanismes de cofinançament d'inversions.
  
Article 33. Quantia de les ajudes i criteris d'avaluació
  
Les ajudes previstes en este capítol podran abastar fins al 75% del cost de les accions previstes en l'article 31, IVA exclòs. El nivell d'ajuda per a les actuacions no prevsites expressament es fixarà en funció de la transcendència comercial del projecte i del nombre de comerciants afectats.
  
Per a la concessió de l'ajuda sol·licitada i, si és procedent, per a determinar-ne la quantia, es tindrà en compte l'efectiva inclusió de les accions en el pla estratègic inicial, o estudi específic i també la seua repercussió i impacte en la millora de la funcionalitat comercial del centre històric en el qual s'actue.
  
Article 34. Presentació de sol·licituds i termini
  
1. Les sol·licituds per a l'obtenció de les ajudes a què es referix este capítol, es presentaran amb anterioritat a l'acabament de l'actuació projectada, acompanyades, a més de l'establida amb caràcter general, de la documentació següent que corresponga:
  
1.1 Corporacions locals
  
a) Certificat de l'acord plenari de l'entitat o entitats sol·licitants que indique la seua voluntat de sol·licitar la subvenció.
  
b) Declaració de les fonts de finançament del projecte.
  
c) Memòria comercial de la inversió que indique els terminis d'execució previstos.
  
d) Document gràfic sobre l'estat actual.
  
e) Metodologia prevista o estudi previ, si és procedent.
  
1.2 Les agrupacions de comerciants hauran d'acreditar l'activitat desenrotllada pels seus membres, i hauran d'aportar conformitat municipal a les inversions, si és procedent, i si escau metodologia prevista o estudi previ.
  
2. El termini de presentació de les sol·licituds serà el comprés entre l'1 de gener i el 31 de març de 1999.
  
CAPÍTOL III
  
Suport a la modernització de les PIME comercials
  
Secció primera
  
Disposicions comunes
  
Article 35. Concepte de PIME
  
Als efectes de les ajudes regulades en este capítol s'entendrà per PIME aquelles empreses que reunisquen tots els requisits següents:
  
a) Que no superen els 250 treballadors,
  
b) Que tinguen una facturació en l'exercici immediatament anterior inferior a 40 milions d'ecus.
  
c) Que el 25% o més del seu capital o dels seus drets de vot no pertanga a una altra empresa, o conjuntament a diverses empreses que no responguen a la definició de PIME, llevat que es tracte de societats de capital risc, societats públiques, o d'inversors institucionals que no exercisquen control.
  
Article 36. Objecte, beneficiaris i condicions
  
1. Les ajudes contingudes en este capítol tenen per objecte potenciar l'increment del nivell d'associacionisme i d'integració, i també el nivell de competitivitat de les unitats empresarials del sector comercial, considerades com a xicotetes i mitjanes empreses, facilitant-los la seua resposta a la necessitat d'aconseguir l'assimilació tecnològica, la racionalització dels canals de la distribució, la potenciació del sector com a prestador de servicis, la seua adequació a les noves tendències urbanes que dinamitzen el comerç i proporcionar a estes instruments per a competir enfront de la creixent penetració comercial exterior, i també promoure les diverses formes d'associació i integració comercial.
  
2. A estos efectes les ajudes regulades en este capítol tindran com a beneficiaris a aquelles persones físiques o jurídiques, qualificades com a PIME, que exercisquen l'activitat comercial en algun dels sectors relacionats en l'annex 1, o vagen a accedir al seu exercici, i que pretenguen portar a terme projectes, en els seus establiments comercials (ubicats almenys en planta baixa excepte quan es tracte de comerç agrupat físicament), que reunisquen les següents condicions:
  
- Estar donat d'alta, o efectuar esta a l'inici de l'activitat, en l'Impost d'Activitats Econòmiques en una activitat comercial prevista en l'annex 1 a què fa referència el paràgraf anterior.
  
- No propiciar o consolidar situacions que limiten la lliure competència.
  
- Anar adreçades a aconseguir l'especialització o modernització mitjançant la introducció d'innovacions que a criteri de la Conselleria d'Ocupació, Indústria i Comerç, representen millores significatives en la funció pròpiament comercial, a través de la introducció de noves tecnologies tangibles o intangibles.
  
3. Així mateix i als efectes de les ajudes previstes en este capítol, s'entendrà per empresa i comerç preexistent, aquell que justifique estar donat d'alta en l'Impost d'Activitats Econòmiques amb un any d'antelació a la data de presentació de la sol·licitud; i es computaran a este efecte els períodes en què un establiment roman d'alta en el dit impost amb el mateix titular, encara quan es produïsquen baixes estacionals derivades pel flux de la població produït a les zones turístiques o de segona residència; per comerç associat aquell que s'integre en cadenes voluntàries, cooperatives de detallistes o cadenes franquiciades i per comerç agrupat físicament aquell ubicat en mercats, galeries i centres comercials.
  
4. Als efectes de les ajudes regulades en este capítol, no es computaran com a despeses d'inversió les despeses d'estudi o projecte, (excepte si estes són exigides pels serveis tècnics de la Direcció General de Comerç i Consum o estan expressament mencionades com a susceptibles de suport), fons de comerç, drets de traspàs, despeses d'alta, permisos i llicències, taxes i impostos (inclòs l'IVA), béns usats, arrendaments financers i compra de mercaderies objecte de comercialització.
  
5. No seran susceptibles de suport les inversions a realitzar en locals comercials integrats en obra nova si esta no es troba completament finalitzada.
  
6. D'acord amb la diferent problemàtica territorial i sectorial dels establiments comercials, la Direcció General de Comerç i Consum podrà establir criteris de prioritat amb vista a la tramitació i concessió de les corresponents subvencions.
  
7. Les empreses que pretenguen accedir a les ajudes previstes en este capítol hauran de complir amb la normativa vigent emanada d'esta conselleria quant a la seua inscripció en els registres que corresponga i, si és procedent, acreditar l'obtenció de les autoritzacions que se sol·licite i siga procedent.
  
8. Sense perjudici de l'anterior, podran ser objecte de suport aquells projectes presentats per altres sectors no inclosos en l'annex 1, quan així ho considere la Comissió de Suports a la Comercialització.
  
Article 37. Presentació de sol·licituds i termini
  
1. A les sol·licituds, formulades en imprés normalitzat s'adjuntarà un avantprojecte en què conste: la memòria comercial de l'empresa, i de l'establiment objecte de la inversió, en relació al projecte a desenrotllar, que indique els terminis d'execució d'este (entre l'1 de gener de 1999 i el 15 d'octubre de 1999), els plans de situació i distribució actual i futura (si es produïxen modificacions amb la inversió proposada); els pressupostos o les factures proforma, externs, de la inversió projectada i, quan siga procedent, la llicència municipal d'obres i d'obertura o activitat, o acreditació d'haver-se sol·licitat i, si és procedent, justificant de recepció de la sol·licitud de préstec formulada a l'entitat financera.
  
2. El termini de presentació de sol·licituds de concessió de les ajudes regulades en este capítol serà el comprés entre l'1 de gener i el 15 d'abril de 1999.
  
Secció segona
  
Suport financer
  
Article 38. Objecte i modalitats d'ajudes
  
1. Les ajudes destinades a facilitar a les xicotetes i mitjanes empreses compreses en este títol, l'accés als recursos financers i reduir-ne el cost, a fi de potenciar la inversió en la PIME comercial, accelerant el procés d'adequació i transformació de les seues estructures a l'actual conjuntura socioeconòmica, s'instrumentaren a través de suports a les operacions de crèdit que els beneficiaris formalitzen amb les entitats financeres, a l'empara dels convenis de col·laboració que, a estos efectes, la Generalitat Valenciana subscriga amb estes, i queda condicionat el suport al compliment de les condicions que estos convenis s'establisquen quant a les condicions dels préstecs.
  
2. La destinació del finançament haurà de ser l'execució de les inversions que es detallen a continuació, en establiments preexistents, o com a conseqüència de noves obertures per ampliació d'empreses, implantacions de comerç associat o agrupat físicament i implantacions en àrees insuficientment dotades:
  
a) Realització d'obres de construcció, condicionament i reforma de locals.
  
b) Adquisició d'immobilitzat material nou.
  
c) Adquisició de sòl i locals comercials, sempre que la inversió vaja destinada a l'ampliació d'establiments ja existents i es realitze, conjuntament, el condicionament d'estos i es mantinga l'activitat comercial anterior.
  
Així mateix, es podrà donar suport a esta inversió en els casos en què vaja acompanyada d'una reforma substancial de l'establiment i l'adquisició siga imprescindible per a la seua realització, sempre que el comerciant haja estat exercint l'activitat almenys deu anys en el local objecte de compra i reforma.
  
Es considerarà igualment com a inversió subvencionable el cost d'adquisició dels drets d'ocupació de parades als mercats municipals, en els termes esmentats en el paràgraf primer.
  
3. Als efectes regulats en esta secció la inversió mínima proposada i ajustada a les condicions establides en esta ordre no podrà ser inferior a 1.500.000 pessetes.
  
Article 39. Quantia de les ajudes
  
1. El préstec podrà abastar fins al 70% del total de les inversions previstes en l'article 33.2, sense superar la quantia de 50 milions de pessetes, en les condicions fixades en els convenis a què fa referència l'article 2.3.b d'esta ordre.
  
2. El termini d'amortització del préstec estarà comprés entre 4 i 6 anys, inclosos, si és procedent, fins a 2 anys de carència, i l'interés que fa referència al Mibor a 1 any podrà tindre un diferencial de fins a 2 punts. L'amortització total o parcial del capital, suposarà la devolució de la part proporcional de la subvenció que corresponga, a la través de l'entitat financera.
  
3. La subvenció que s'assigne a cada sol·licitud suposarà com a màxim 5 punts de reducció del cost financer del préstec a què fa referència l'article 2.3.b d'esta ordre, sense superar el 20% del principal d'este. Les ajudes que s'assignen s'aplicaran a la reducció del principal del préstec que resulte autoritzat.
  
Secció tercera
  
Ajudes directes
  
Article 40. Modalitats i quantia d'ajudes
  
En matèria de modernització de les PIME comercials la Conselleria d'Ocupació, Indústria i Comerç concedirà ajudes directes per a la realització de les següents actuacions:
  
1. Revitalització comercial en centres històrics comercials.
  
a) Renovació i desenrotllament comercial en els centres històrics dels municipis d'Alcoi, Alacant, Castelló, Elx, Gandia, Xàbia, Morella, Ontinyent, Orihuela, Requena València, la Vila Joiosa, Xàtiva i Xixona.
  
En estos centres històrics les ajudes s'aplicaran a la realització d'inversions que suposen una transformació significativa en l'establiment quant a producte, gestió, imatge i tecnologia, sempre que ocupen baixos comercials i contribuïsquen a la revitalització i consolidació de les trames urbanes integrants dels centres comercials tradicionals en els quals s'ubiquen, l'àmbit dels quals haja sigut definit per Direcció General de Comerç i Consum. Podran concedir-se subvencions de fins al 15% amb el límit de 2.000.000 de pessetes per establiment preexistent i establit en carrers en què hi haja activitat comercial en més de 30% dels locals i es troben ocupats almenys el 70% dels locals. En el cas que l'establiment s'ubique en carrers que no abasten el percentatge abans dit, la subvenció serà de fins al 20% amb el límit de 3.000.000 pessetes i serà en este cas també susceptibles de suport les implantacions de comerç. Així mateix, als carrers inclosos en zones objecte d'actuació de la iniciativa comunitària URBAN, podran concedir-se subvencions de fins al 40% de la inversió, amb un límit de 6.000.000 de pessetes per establiment, i serà en este cas també susceptibles de suport les implantacions de comerç
  
b) Per a la implantació o transformació, amb adequació de la part externa, d'establiments ubicats en aquelles àrees comercials que en este exercici o en l'anterior siguen objecte d'adequació funcional a l'ús de vianants, podran concedir-se suports de fins al 20% de les inversions a realitzar, amb un límit de 2.000.000 de pessetes per establiment.
  
A estos efectes s'entendrà per l'adequació a què fa referència el paràgraf anterior, aquella que supose ampliació de l'espai d'ús de vianants sobre l'anterior a la dita adequació.
  
2. Modernització d'elements de transport en empreses d'alimentació.
  
Per a l'adquisició d'elements de transport o adequació dels existents, per empreses comercials de productes peribles, podran concedir-se suports de fins al 20% amb el límit de 1.000.000 de pessetes per empresa preexistent, sempre que estiguen dotats d'equip de fred per a la conservació dels aliments durant el transport d'estos. En el cas d'adequació d'elements de transport ja en poder de l'empresa i que es doten d'equip de fred el percentatge de suport serà fins al 20% amb el límit de 500.000 pessetes.
  
3. Foment de l'associacionisme.
  
a) Suport de fins al 20% dels recursos invertits per l'empresa comercial, per a la seua participació o accés a la forma associativa, independentment de la seua forma jurídica, amb un límit de 1.000.000 de pessetes per establiment.
  
b) Subvenció de fins al 20% de la inversió en immobilitzat necessària, en l'establiment comercial per a adequar-se a les condicions establides per la forma associativa, sense superar la quantitat d'1.500.000 pessetes per establiment i comerciant.
  
En este cas, es considerarà inversió necessària aquella que determine la forma associada mitjançant l'aportació del document general que especifique les condicions i normes concretes que han de complir els associats quant a la imatge i gestió de l'establiment.
  
4. Foment de la millora de l'equipament i gestió dels establiments existents mitjançant la introducció de tecnologia informàtica.
  
Per a actuacions relatives a la introducció de tecnologia informàtica podran concedir-se subvencions de fins al 20%, amb un límit de 500.000 pessetes per establiment i comerciant preexistent, del cost de l'equipament tecnològic que supose, almenys, la informatització de la gestió comercial i un control i seguiment del producte a comercialitzar. En tot cas este equipament haurà de quedar ubicat en l'establiment comercial o en elements fixos vinculats a este tals com unitats de transport, i no seran susceptibles de suport, per tant, els equips mòbils si no complixen el requisit anterior.
  
Així mateix seran susceptibles de suport com a programes i aplicacions únicament els d'adaptació a l'any 2000 i a l'euro. En este cas la subvenció podrà ampliar-se al 25% amb un límit de 700.000 pessetes.
  
5. Tecnificació de magatzems i establiments majoristes.
  
Per a la tecnificació (mitjançant la introducció de noves tecnologies i aplicacions) de magatzems i establiments majoristes preexistents, podran concedir-se suports de fins al 20% de la inversió a realitzar sempre que representen una substancial millora en la logística i en la informació de l'empresa. Als efectes d'allò que s'ha regulat en este punt es considerarà inversió els estudis previs que pogueren realitzar-se per a determinar les inversions i accions a desenrotllar. La subvenció no superarà la quantitat de 5.000.000 pessetes per empresa.
  
6. Modernització i adequació dels establiments comercials que desenrotllen la seua activitat econòmica en una unitat agrupada físicament.
  
Per a la modernització i adequació dels establiments comercials que desenrotllen la seua activitat econòmica en una unitat agrupada físicament podran concedir-se:
  
a) Subvencions de fins al 20% del cost suportat per cada un dels comerciants establits en la unitat física (mercat, galeria comercial...) en l'adequació del seu establiment, o els espais comuns de la dita unitat, a un projecte global de reforma, modernització, equipament i modificació d'imatge del dit entorn físic. La subvenció a concedir no podrà superar la quantitat d'1.500.000 pessetes per establiment. Este suport podrà concedir-se una sola vegada i en un sol exercici.
  
b) Per a la implantació, modernització, o transformació del punt de venda, ubicat en unitats de comerç al detall agrupat físicament i bàsicament alimentari, podran concedir-se ajudes de fins al 20% amb un límit d'1.000.000 de pessetes. En este cas es valorarà la introducció de millores tecnològiques.
  
Si a més a més suposa notable ampliació de la superfície de vendes, en la mateixa unitat física, la subvenció podrà augmentar fins al 25%, amb un límit d'1.500.000 pessetes.
  
7. Foment del relleu generacional
  
Per al foment del relleu generacional en el comerç podran concedir-se subvencions de fins al 25% de la inversió que es realitze, per part del nou titular, en l'establiment, mantenint activitat principal i ubicació, per a actualitzar la seua gestió i imatge a les tècniques i tendències actuals. Per a accedir a estes ajudes el comerç haurà de tindre un mínim de 10 anys d'antiguitat amb el seu anterior titular, que tindrà, almenys, 55 anys d'edat (i haurà d'acreditar la seua baixa en l'activitat), i el nou titular, menys de 35 anys, (en el moment en què es formalitze el relleu) el qual haurà d'aportar un projecte que incloga les millores a introduir a nivell d'infraestructura, imatge i gestió.
  
La subvenció a concedir no podrà superar la quantitat de 3.000.000 de pessetes per establiment i empresa.
  
Per a la determinació del percentatge susceptible de suport en cada cas es valorarà:
  
- Adequació del projecte a les tendències actuals del comerç i del consumidor o usuari.
  
- Experiència o formació demostrada.
  
- Vinculació existent entre el sol·licitant i el titular actual.
  
En tot cas el relleu en la titularitat podrà haver-se realitzat amb una anterioritat no superior a un any des de la data de presentació de la sol·licitud.
  
8. Foment del desenrotllament d'implantació de plans de qualitat aplicats a les empreses comercials
  
Podran concedir-se suports de fins al 25% de les despeses externes d'elaboració de plans de reforma i modernització i inversions que suposen la implantació d'accions en aspectes organitzatius i funcionals que milloren el funcionament i els servicis, de l'empresa. La subvenció màxima a concedir per empresa preexistent serà de 500.000 pessetes si únicament es tracta d'estudis de diagnosi i de 2.000.000 de pessetes la realització d'inversions derivades d'este.
  
Per a poder donar suport a les inversions s'aportarà l'estudi de diagnosi que les determine.
  
Serà requisit necessari per a la concessió de l'ajuda no haver obtingut subvenció per al mateix fi en els tres anys anteriors al present, llevat que la seua realització siga per fases i no se superen els límits indicats en el paràgraf anterior.
  
9. Foment d'estructures interempresarials i franquícies
  
9.1. Per a fomentar les estructures interempresarials podran concedir-se suports de fins al 25% de la despesa a realitzar, sempre que almenys 3 empreses del sector comercial, la participació de les quals en la nova estructura empresarial no siga inferior al 70% promoguen la realització de:
  
a) Estudis d'implantació o desenrotllament d'estructures interempresarials.
  
b) Estudis previs d'implantació de xarxes de franquícia o cadenes d'establiments
  
c) Costos de creació o desenrotllament d'aplicacions informàtiques que permeten el desenrotllament d'una gestió comercial integrada.
  
d) Inversions derivades de les accions anteriors.
  
La subvenció podrà abastar 500.000 pessetes per a cada un dels supòsits a, b i c i 1.500.000 pessetes per al supòsit d. En este cas caldrà aportar els estudis previs realitzats que determinen les inversions susceptibles de suport.
  
9.2. Per a fomentar la creació i desenrotllament de xarxes de franquícia, podran concedir-se suports a les empreses comercials amb activitat prèvia a la Comunitat Valenciana, de fins al 20% de la inversió o despesa a realitzar en les següents accions:
  
a) Estudi que determine la viabilitat i característiques de la franquícia (manual del franquiciat, identitat corporativa, etc.).
  
b) Inversions a realitzar pel franquiciador per a la millora dels servicis i de la logística.
  
c) Implantació de fins a les tres primeres tendes pilot del franquiciador (en un termini no superior a dos anys). Només serà susceptible de suport un establiment per municipi a la Comunitat Valenciana.
  
d) Despeses derivades de la promoció de la franquícia.
  
El límit màxim d'estes ajudes serà de 500.000 pessetes per a les accions previstes en el punt a), d'1.500.000 pessetes per a les previstes en el punt b); d'1.500.000 pessetes, per establiment, per a les previstes en el punt c) i d'1.000.000 pessetes per a les previstes en el punt d).
  
Per a accedir a les ajudes regulades en els punts b, c i d d'este apartat caldrà aportar la documentació a què fa referència el punt a.
  
Així mateix per a accedir a les ajudes establides en els apartats a) i d) caldrà que el domicili social de l'empresa estiga fixat a la Comunitat Valenciana.
  
10. Millora de la dotació comercial en municipis o nuclis urbans de menys de 3.000 habitants.
  
Per a la implantació d'establiments de comerços al detall bàsicament alimentaris, sempre que es tracte de comerç associat o integrat, i en nuclis urbans de menys de 3.000 habitants, de dret, (excloses urbanitzacions i zones residencials de marcat caràcter turístic o de segona residència) podran concedir-se suports de fins al 25% de la inversió a realitzar amb el límit d'1.500.000 pessetes per establiment. Així mateix serà susceptible de suport en les mateixes condicions la transformació d'establiments independents que s'ajusten a l'anterior.
  
En tot cas, no podrà concedir-se més d'una subvenció, de les regulades en este article, per a les distintes partides del pressupost d'inversió que es presente, i serà la inversió proposada i susceptible de suport no inferior a 1.000.000 de pessetes excepte per als estudis previstos en els punts 8 i 9. Per a les inversions previstes en l'apartat 4 d'este article la inversió mínima susceptibles de suport serà de 500.000 pessetes.
  
Així mateix, no es considerarà susceptible de suport la inversió consistent en l'adquisició de terrenys, locals comercials i drets d'ocupació de parades en mercats municipals.
  
TÍTOL V
  
Suport a la cooperació i integració comercial
  
Article 41. Objecte
  
Les ajudes regulades en este títol, tenen com a objecte potenciar els acords de cooperació, tant pel que fa a empreses, fomentant l'agrupació de les entitats de comerç a fi que adquirisquen la dimensió suficient per a la prestació de servicis, com entre l'administració local i autonòmica, als efectes de potenciar les actuacions que permeten modernitzar les estructures comercials de cada localitat.
  
CAPÍTOL I
  
Corporacions locals
  
Article 42. Objecte i beneficiaris
  
Podran accedir a estes ajudes les entitats locals i les empreses de titularitat municipal o mixtes, que promoguen projectes que tinguen per objecte:
  
a) La prestació de servicis en el sector comercial
  
b) La coordinació i realització d'actuacions de promoció del comerç local.
  
c) El disseny de plans comercials específics per a cada localitat.
  
d) La potenciació de sistemes informàtics que possibiliten la connexió en xarxa de les agències per al foment d'iniciatives comercials.
  
e) L'accés i divulgació d'informació especialitzada en matèria de comerç.
  
Article 43. Modalitats i quantia d'ajudes
  
Les ajudes podran consistir en:
  
a) Subvenció de fins al 70% del cost efectiu per a la implantació i manteniment de l'estructura tecnicooperativa d'agències per al foment d'iniciatives comercials (AFIC).
  
b) Subvenció, de fins al 50%, per a la realització, per part de les esmentades unitats administratives d'aquelles accions que tinguen per objecte les consecució dels fins previstos en l'article anterior. No obstant això, estes subvencions podran abastar el 100% del cost efectiu quan es tracte d'accions de caràcter col·lectiu que afecten un nombre significatiu de les agències.
  
c) Subvenció, que podrà abastar el 100% del cost efectiu, per a equipament en ideari i maquinari que supose una millora en la gestió i prestació de servicis, i també que possibilite la connexió en la xarxa d'estes agències, tant entre si com amb altres organismes o centres de gestió directament relacionats amb el sector de la distribució comercial.
  
d) Subvenció, que podrà abastar el 100% del cost efectiu, per a l'accés a bases de dades relacionades amb el sector o per a l'adquisició d'informació especialitzada i per a la seua divulgació
  
Article 44. Presentació de sol·licituds i termini
  
1. Les sol·licituds per a l'obtenció de les ajudes a què es referix este capítol, es presentaran acompanyades, a més de l'establida amb caràcter general, de la documentació següent que siga procedent:
  
a) Certificat de l'acord de l'òrgan facultat per a això, que indique la voluntat de sol·licitar la subvenció.
  
b) Declaració de les fonts de finançament.
  
2. El termini de presentació de sol·licituds serà el comprés entre l'1 de gener i el 31 de març de 1999.
  
CAPÍTOL II
  
Organitzacions i entitats de comerç
  
Article 45. Objecte i beneficiaris
  
Podran accedir a estes ajudes les agrupacions d'empreses comercials en les diferents formes de comerç associat i integrat, amb independència de la forma jurídica que adopten, sempre que compten amb l'habilitació legal necessària i promoguen la prestació, als seus associats, d'aquells servicis que redunden positivament en la seua posició competitiva i que suposen per a estos un valor afegit.
  
Article 46. Modalitats d'ajuda
  
1. Les ajudes es destinaren a:
  
a) Implantació i manteniment de gabinets d'assessorament tècnic i comercial que faciliten l'accés per part dels comerciants i de les associacions a activitats formatives, d'assessoria tècnica i gestió majorista de servicis i que signifiquen un augment de la posició competitiva d'estos.
  
b) Realització de projectes que creen servicis comuns, organitzen grups de compra o que procuren la millora de la gestió dels associats.
  
c) Campanyes de promoció per a la introducció i difusió de nous servicis.
  
d) Campanyes genèriques de publicitat que tinguen com a objectiu la promoció i animació comercial tant des d'un punt de vista de zona com sectorial
  
e) Implantació de xarxes de comunicació que faciliten l'accés de les associacions i comerciants a determinats servicis que els procuren un augment de la competitivitat.
  
f) Realització i aplicació de projectes d'innovació tecnològica aplicats al sector i que suposen un valor afegit.
  
g) Creació, gestió i divulgació de bases de dades documentals que procuren una sensible millora en la informació del sector.
  
2. Les ajudes concedides no generaran cap dret a la seua obtenció en anys posteriors, i la seua percepció estarà condicionada al compliment dels objectius a què fa referència l'article anterior i als crèdits assignats per a esta finalitat.
  
Article 47. Quantia de les ajudes
  
a) Subvenció de fins al 70% del cost efectiu per a la implantació i manteniment d'un servici d'assessorament tècnic comercial, i també per als costos de lloguer de les seus, amb un límit de 500.000 pessetes per a este últim concepte per entitat i any. Per a poder accedir a estes ajudes s'haurà d'acreditar, per part del beneficiari, que el dit servici abastarà, directament o indirectament un mínim de 150 comerciants.
  
b) Subvenció, que podrà abastar el 50% del cost efectiu, per a la contractació de servicis externs, sempre que estos no puguen ser assumits per les distintes associacions i que arrepleguen algun o tots els aspectes reflectits en els apartats b, c i e de l'article anterior, amb un límit de 2.000.000 de pessetes per entitat i any. Per a accedir a esta ajuda caldrà presentar un pla estratègic d'actuació que a criteri de la Direcció General de Comerç i Consum justifique l'esmentada contractació.
  
c) Subvenció, de fins al 75% del cost efectiu, per a equipament en ideari i maquinari que possibilite la connexió en la xarxa de les associacions, tant entre si com amb altres organismes o centres de gestió directament relacionades amb el sector de la distribució comercial, i també per als projectes de divulgació d'informació, sempre que estos utilitzen una connexió en la xarxa i abasten un nombre igual o superior a 150 comerciants associats.
  
d) Subvencions de fins al 50% per a la realització de campanyes de publicitat per a estos col·lectius. Este percentatge podrà superar-se quan el seu àmbit d'aplicació siga el de la totalitat del territori de la Comunitat Valenciana, o quan es tracte de sectors o zones afectats per situacions concretes de crisi.
  
e) Subvenció de fins al 75% per a la realització i posada en marxa de projectes d'innovació tecnològica aplicada al sector comercial, sempre que suposen un augment de la competitivitat de les empreses. Per a accedir a estes ajudes serà imprescindible presentar una memòria detallada del projecte, que haurà de contindre almenys una avaluació de l'impacte d'este i una anàlisi de viabilitat a mitjà termini.
  
Article 48. Criteris d'avaluació
  
Per a la concessió de les ajudes sol·licitades i, si és procedent, per a la determinació de la quantia, es valorarà, entre altres, els següents aspectes:
  
a) La repercussió del projecte en la modernització del sector comercial.
  
b) El grau d'implantació territorial i sectorial de l'entitat sol·licitant.
  
c) El nombre d'associacions o gremis afiliats, i el nombre de comerciants associats a cada un d'ells/es.
  
d) Les activitats realitzades durant l'últim exercici.
  
e) El programa d'activitats presentat per a l'exercici en curs.
  
f) La trajectòria de l'entitat sol·licitant en l'execució en convocatòries d'ajudes anteriors.
  
g) La inclusió de l'activitat dins d'un pla estratègic d'actuació.
  
Article 49. Presentació de sol·licituds i termini
  
1. Les sol·licituds per a l'obtenció de les ajudes a què es referix este capítol, es presentaran, acompanyades, a més de l'establida amb caràcter general, de la documentació següent:
  
a) Memòria d'activitats de l'any anterior.
  
b) Certificat del secretari en el qual conste el dia 31 desembre, el nombre d'associacions o gremis associats, i la relació actualitzada d'afiliats a cada una de les associacions o gremis el mateix dia, amb detall de l'activitat, ubicació i nom o raó social.
  
c) Certificat del secretari de les quotes recaptades en l'últim exercici.
  
d) Relació del personal contractat i memòria de les funcions realitzades per estos i dels mitjans tècnics de què disposen, el 31 de desembre de l'any anterior.
  
e) Pla de mitjans per als supòsits de realització de campanyes de publicitat i animació comercial.
  
2. El termini de presentació de sol·licituds serà el comprés entre l'1 de gener i el 31 de març de 1999.
  
TÍTOL VI
  
Ajudes en matèria de promoció comercial
  
Article 50. Objecte
  
Les ajudes establides en este títol tenen per objecte afavorir la promoció i comercialització dels productes valencians, i també contribuir a la realització d'accions que permeten incrementar i consolidar la presència d'estos en els principals mercats millorant el nivell de competitivitat de les empreses de la Comunitat Valenciana.
  
CAPÍTOL I
  
Suport a la promoció de fires comercials
  
de la Comunitat Valenciana
  
Article 51. Beneficiaris
  
Podran acollir-se a les ajudes previstes en este capítol, les institucions firals de la Comunitat Valenciana, les cambres oficials de comerç, indústria i navegació de la Comunitat Valenciana, els ajuntaments i les associacions sense fi de lucre que organitzen fires comercials.
  
Article 52. Modalitats d'ajuda
  
Les ajudes es destinaran a atendre les despeses derivades de les accions de promoció del certamen o manifestació firal, com publicitat en mitjans de comunicació, material de promoció, captació i borsa de viatge per a visitants i expositors, edició de catàlegs, organització d'actes de presentació de la fira i altres despeses de promoció del certamen.
  
Article 53. Criteris d'avaluació
  
Per a la concessió de les ajudes, i, si és procedent, per a la determinació de la quantia es considerarà, entre altres aspectes:
  
- El tipus d'acció.
  
- La incidència sectorial i territorial.
  
- L'evolució de la manifestació firal.
  
- L'esforç promocional realitzat en anteriors edicions.
  
Article 54. Quantia de les ajudes
  
Les ajudes per a les accions previstes en l'article 52 d'esta ordre, no podran excedir del 75% del cost del projecte.
  
Article 55. Presentació de sol·licituds i termini
  
El termini de presentació de les sol·licituds serà el comprés entre l'1 de gener i el 31 de març de 1999.
  
CAPÍTOL II
  
Suport a la realització d'accions de promoció i
  
de comercialització exterior dels productes valencians
  
Secció primera
  
Accions desenrotllades per cambres de comerç
  
de la Comunitat Valenciana, institucions
  
i associacions empresarials
  
Article 56. Objecte i beneficiaris
  
1. Podran acollir-se a les ajudes previstes en este capítol les cambres de comerç de la Comunitat Valenciana, institucions i associacions empresarials que realitzen alguna de les següents accions:
  
A. Presentació agrupada de l'oferta valenciana en fires internacionals que a criteri de la Direcció General de Comerç i Consum es consideren prioritàries, i també accions específiques de promoció en mercats concrets, organitzades o coordinades per l'IVEX.
  
Podran tindre la consideració de despeses subvencionables les relatives a:
  
- Contractació d'espai, decoració i modulació de l'estand.
  
- Transport de mostres.
  
- Publicitat, relacions públiques i material promocional que tinga relació directa amb la participació en la fira.
  
- Desplaçament i allotjament del coordinador de la participació agrupada (borsa de viatge).
  
B. Missions comercials, l'objectiu de les quals siga l'obertura de nous mercats o la consolidació dels ja existents.
  
C. Viatges de prospecció que tinguen per objecte la investigació d'un mercat per a un producte o sector de producció.
  
D. Missions inverses l'objectiu de les quals siga l'atracció de compradors o prescriptors forans, potencials sol·licitants directes de productes de la Comunitat Valenciana, i també d'aquells professionals que per raó de la seua activitat puguen influir en la seua comercialització.
  
Podran tindre la consideració de despeses subvencionables en les accions B, C i D els relatius al desplaçament i allotjament del coordinador de la missió o del viatge de prospecció i els de cada participant (borsa de viatge).
  
E. Assessorament tècnic en comerç exterior, a fi de dotar de personal especialitzat amb titulació adequada les associacions empresarials i altres entitats per a prestar assessorament a les empreses associades, i també gestionar i coordinar actuacions col·lectives de promoció comercial i de dinamització sectorial.
  
La convocatòria de la contractació haurà d'anunciar-se en dos diaris de gran circulació de la província del domicili de l'entitat, i es concedirà un termini de quinze dies per a la presentació de sol·licituds.
  
En el procés de selecció podrà intervindre, amb veu però sense vot, un representant de la Direcció General de Comerç i Consum de la Conselleria d'Ocupació, Indústria i Comerç.
  
La contractació de la persona seleccionada requerirà l'acord majoritari de l'òrgan col·legiat rector de l'entitat.
  
Tindran la condició de despeses subvencionables les causades pel cost empresarial de les retribucions i de la Seguretat Social de la persona contractada, amb un màxim d'ajuda anual de 3.000.000 de pessetes.
  
F. Confecció de catàlegs o repertoris sectorials destinats primordialment al mercat exterior, que hauran d'editar-se en almenys dos idiomes, un d'ells distint de les llengües oficials espanyoles.
  
Quan l'entitat promotora siga una associació de caràcter nacional i en el catàleg o repertori es troben incorporades empreses no domiciliades a la Comunitat Valenciana, la subvenció es reduirà proporcionalment a la part del cost del catàleg o repertori imputable a les empreses valencianes.
  
Podran tindre la consideració de despeses subvencionables les relatives a:
  
- Disseny i confecció del catàleg o repertori, incloent-hi honoraris professionals.
  
- Edició i impressió del catàleg o repertori.
  
G. Organització de conferències, seminaris, jornades, taules redones i la resta d'accions informatives que tinguen com a objectiu aspectes relacionats amb el comerç exterior de rellevant interés per als sectors productius de la Comunitat Valenciana.
  
Podran tindre la consideració de despeses subvencionables aquelles que s'ocasionen per l'organització i realització de les accions informatives, tals com honoraris, material didàctic, publicitat, entre altres.
  
H. Activitats que fomenten la creació i potenciació de consorcis d'exportació.
  
Podran tindre la consideració de despeses subvencionables, tant les despeses de personal especialitzat com les derivades de la contractació d'empreses consultores o de servicis per a esta finalitat.
  
I. Altres activitats distintes a les ja previstes o altres despeses que a pesar de no estar recollides en els apartats anteriors, a criteri de la Direcció General de Comerç i Consum, incidisquen en la promoció comercial dels productes valencians.
  
2. Les ajudes per a les accions previstes en l'apartat anterior seran compatibles amb les destinades a les mateixes activitats procedents de qualsevol altre organisme públic, sempre que el total de les ajudes rebudes no excedisca del 75% del cost de l'activitat, en este cas la subvenció quedarà reduïda en l'excés. No obstant això, i amb caràcter excepcional, este límit podrà ampliar-se fins a cobrir l'import total del cost de l'activitat.
  
Article 57. Criteris d'avaluació i quantia de les ajudes
  
1. Per a la concessió de l'ajuda i si és procedent per a la determinació de la quantia, es tindrà en consideració, entre altres aspectes, el tipus d'acció, la incidència del projecte en la millora de la promoció i comercialització dels productes valencians, la presència del sector que es tracte al territori de la Comunitat Valenciana i l'obertura o consolidació dels mercats exteriors, i també la inclusió de l'acció en un programa anual de promoció, i, si és procedent, l'informe de l'IVEX.
  
2. Les ajudes concedides per la Conselleria d'Ocupació, Indústria i Comerç per a les accions previstes en esta secció no podran excedir del 75% del cost total de l'acció programada.
  
Article 58. Presentació de sol·licituds i termini
  
El termini de presentació de sol·licituds serà el comprés entre l'1 de gener i el 31 de març de 1999.
  
Secció segona
  
Accions desenrotllades per part de les xicotetes i mitjanes empreses (PIME) i els consorcis d'exportació
  
de la Comunitat Valenciana
  
Article 59. Beneficiaris
  
Podran acollir-se a les ajudes previstes en este capítol:
  
1. Xicotetes i mitjanes empreses (PIME) establides a la Comunitat Valenciana, que complisquen amb els requisits establits en l'article 35 d'esta ordre.
  
2. Consorcis d'exportació de PIME amb personalitat jurídica independent de la dels seus membres i amb domicili social a la Comunitat Valenciana. El nombre de PIME integrades en el consorci serà com a mínim de tres.
  
Article 60. Modalitats d'ajuda
  
1. Seran subvencionables les accions de promoció portades a terme per PIME i consorcis d'exportació que s'indiquen a continuació:
  
a) Participació agrupada en fires o certàmens comercials internacionals que a criteri de la Direcció General de Comerç i Consum es consideren prioritaris a nivell sectorial, i també accions específiques de promoció en mercats concrets, organitzades o coordinades per l'IVEX.
  
Podran tindre la consideració de despeses subvencionables les relatives a:
  
- Contractació d'espai, decoració i modulació de l'estand.
  
- Transport de mostres.
  
- Publicitat, relacions públiques i material promocional que tinga relació directa amb la participació a la fira.
  
- Desplaçament i allotjament del representant del consorci que coordine la participació agrupada (borsa de viatge).
  
b) Participació en missions comercials organitzades per cambres de comerç, institucions i associacions empresarials l'objectiu de les quals siga l'obertura de nous mercats o la consolidació dels ja existents.
  
Podran tindre la consideració de despeses subvencionables les relatives al desplaçament i allotjament d'un representant de l'empresa o consorci (borsa de viatge).
  
2. Les ajudes podran consistir en subvencions directes o en suport a les operacions de crèdit que les empreses concerten per a finançar accions de promoció, d'acord amb els convenis de col·laboració subscrits per la Conselleria d'Ocupació, Indústria i Comerç i les entitats financeres per a afavorir la comercialització exterior de les empreses valencianes.
  
En els dits convenis de col·laboració es detallaran les condicions financeres per a cada tipus d'operació creditícia.
  
3. Les ajudes per a les accions previstes en esta secció, seran compatibles amb les destinades a les mateixes activitats procedents de qualsevol altre organisme públic, sempre que el total de les ajudes rebudes no excedisca del 75% del cost de l'activitat, en este cas la subvenció quedarà reduïda en l'excés.
  
Article 61. Criteris d'avaluació i quantia de les ajudes
  
1. Per a la concessió de l'ajuda i, si és procedent, per a la determinació de la quantia, es tindrà en consideració, entre altres aspectes, la incidència del projecte en la millora de la promoció i comercialització dels productes valencians, la trajectòria exportadora o l'inici a l'exportació per part de l'empresa o del consorci, l'obertura o consolidació dels mercats exteriors, la inclusió de l'acció en un programa anual i, si és procedent, l'informe de l'IVEX.
  
2. Les ajudes concedides per la Conselleria d'Ocupació, Indústria i Comerç per a les accions previstes en esta secció no podran excedir del 75% del cost total de l'acció programada.
  
Article 62. Presentació de sol·licituds i termini
  
El termini de presentació de sol·licituds serà el comprés entre l'1 de gener i el 15 d'abril de 1999.
  
Disposicions addicionals
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 1999. A més a més, la concessió de les ajudes a la inversió que tinguen caràcter plurianual, estaran subordinades a l'existència de crèdit adequat i suficient en les successives lleis de pressupostos de la Generalitat Valenciana
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en esta disposició.
  
Segona
  
En el cas que els documents exigits que han d'acompanyar a la sol·licitud de concessió d'ajudes ja els tinguera qualsevol òrgan de l'administració que actua, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits als quals es referix el document.
  
Disposicions finals
  
Primera
  
Es faculta la Direcció General de Comerç i Consum per a dictar les resolucions necessàries per al desenrotllament, eficàcia i execució d'esta ordre.
  
Segona
  
Esta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 12 de novembre de 1998
  
El conseller d'Ocupació, Indústria i Comerç
  
DIEGO SUCH PÉREZ
  
ANNEX I
  
A. Venda major o menor de:
  
- Productes d'alimentació i begudes (sense consum en el mateix establiment).
  
- Productes tèxtils, confecció, calçat i complements.
  
- Productes de perfumeria, drogueria i químics.
  
- Articles per a l'equipament, manteniment i funcionament de la llar.
  
- Vehicles automòbils, motocicletes, bicicletes i els seus accessoris.
  
Un altre comerç:
  
- Equipament d'oficina.
  
- Maquinària i ferreteria.
  
- Aparells i instruments mèdics, ortopèdics, òptics i fotogràfics.
  
- Llibreria, papereria, objecte d'escriptori, premsa i revistes.
  
- Joieria, rellotgeria, argenteria i bijuteria.
  
- Joguets i articles d'esport.
  
- Llavors, adobs, flors, plantes, xicotets animals i complements.
  
- Basar i articles de regal.
  
B. Servicis personals:
  
- Tintoreries i bugaderies.